A Magyar Orvosi Kamara Csongrád megyei területi szervezetének etikai bizottsága hivatalból és azonnali hatállyal eljárást indít a Szegedi Tudományegyetem rektorával szemben. Szükség esetén az eljárás magasabb fórumok elé kerül – közölte a kamara vasárnap délután.

Ahogy korábban megírtuk, a Szegedi Tudományegyetem rektorának pozitív lett a koronavírus-tesztje, és bár a nemrégiben külföldi sítúrán járt Rovó László szombaton még nem állt szóba az RTL Klub Híradójával, vasárnap közleményt adott ki, amelyben megerősítette, hogy elkapta a betegséget.

Az utazása után műtétet is végző orvos szerint ugyanakkor nem bizonyítható, hogy a koronavírus külföldön került a szervezetébe, és kizártnak tartja, hogy valamelyik páciensének továbbadta volna a fertőzést.

A Magyar Orvosi Kamara elnöksége az etikai eljárás elindítását szükségesnek és indokoltnak tartja, hiszen a kamara etikai kódexe szerint:

Az orvos egészségi alkalmasságával kapcsolatos jogszabályi rendelkezések vétkes megszegése egyben etikai vétségnek is minősül.

Az egészségügyi tevékenység végzésére alkalmasnak minősített orvos sem végezhet egészségügyi tevékenységet, amennyiben pillanatnyi állapota következtében a beteg számára nagyobb kockázatot jelentene a tevékenységével, mint amelyet annak elmaradásával okozna, ideértve az orvos fertőző betegségét is.

Az etikai szabályok betartása különösen fontos, ha szakmai rangja, közéleti szereplése miatt az orvos jól ismert, mert ez esetben magatartása, így esetleges etikai vétsége is általánosítható, és a közvélemény ebből az orvostársadalom egészére vonhat le negatív következtetést.

A kamara reméli, hogy a járványügyi hatóság és a közigazgatási szervek a lehető leggyorsabban kivizsgálják a történteket, valamint megteszik a morális és jogi szempontból szükséges lépéseket.

Kiemelt kép: MTI Fotó/Koszticsák Szilárd